text:
 20.7.2017
 BG
 Официален вестник на Европейския съюз
 L 189/3
 РЕШЕНИЕ НА СЪВМЕСТНИЯ КОМИТЕТ НА ЕИП
 No 2/2016
 от 5 февруари 2016 година
 за изменение на приложение I (Ветеринарни и фитосанитарни въпроси) към Споразумението за ЕИП [2017/1285]
 СЪВМЕСТНИЯТ КОМИТЕТ НА ЕИП,
 като взе предвид Споразумението за Европейското икономическо пространство („Споразумението за ЕИП“) и по-специално член 98 от него,
 като има предвид, че:
 (1)
 Решение за изпълнение (ЕС) 2015/1765 на Комисията от 30 септември 2015 г. за изменение на приложения I и II към Решение 2004/558/ЕО по отношение на статута на федерална провинция Baden-Württemberg в Германия и на регион Valle d'Aosta в Италия на свободни от инфекциозен ринотрахеит по говедата (1) следва да бъде включено в Споразумението за ЕИП.
 (2)
 Решение за изпълнение (ЕС) 2015/1784 на Комисията от 2 октомври 2015 г. за изменение на приложение II към Решение 2003/467/ЕО по отношение на обявяването на регион Северна Ирландия в Обединеното кралство за официално свободен от бруцелоза по отношение на стадата говеда (2) следва да бъде включено в Споразумението за ЕИП.
 (3)
 Настоящото решение се отнася до законодателството относно живи животни, различни от рибите и аквакултурните животни. Законодателството по тези въпроси не се прилага по отношение на Исландия, както е посочено в параграф 2 от уводната част на глава I от приложение I към Споразумението за ЕИП. Поради това настоящото решение не се прилага по отношение на Исландия.
 (4)
 Настоящото решение се отнася до законодателството относно ветеринарните въпроси. Законодателството относно ветеринарните въпроси не се прилага по отношение на Лихтенщайн дотогава, докато прилагането на Споразумението между Европейската общност и Конфедерация Швейцария относно търговията със селскостопански продукти включва Лихтенщайн, както е посочено в секторните адаптации на приложение I към Споразумението за ЕИП. Следователно настоящото решение не се прилага по отношение на Лихтенщайн,
 (5)
 Поради това приложение I към Споразумението за ЕИП следва да бъде съответно изменено,
 ПРИЕ НАСТОЯЩОТО РЕШЕНИЕ:
 Член 1
 Глава I от приложение I към Споразумението за ЕИП се изменя, както следва:
 1.
 Към точка 70 (Решение 2003/467/ЕО на Комисията) от част 4.2 се добавя следното тире:
 „—
 32015 D 1784: Решение за изпълнение (ЕС) 2015/1784 на Комисията от 2 октомври 2015 г. (ОВ L 259, 6.10.2015 г., стр. 38).“
 2.
 Към точка 80 (Решение 2004/558/ЕО на Комисията) от част 4.2 се добавя следното тире:
 „—
 32015 D 1765: Решение за изпълнение (ЕС) 2012/1765 на Комисията от 30 септември 2015 г. (ОВ L 257, 2.10.2015 г., стр. 44).“
 Член 2
 Текстовете на решения за изпълнение (ЕС) 2015/1765 и (ЕС) 2015/1784 на норвежки език, които ще бъдат публикувани в притурката за ЕИП към Официален вестник на Европейския съюз, са автентични.
 Член 3
 Настоящото решение влиза в сила на 6 февруари 2016 г., при условие че са внесени всички нотификации, предвидени в член 103, параграф 1 от Споразумението за ЕИП (*1).
 Член 4
 Настоящото решение се публикува в раздела за ЕИП и в притурката за ЕИП към Официален вестник на Европейския съюз.
 Съставено в Брюксел на 5 февруари 2016 година.
 За Съвместния комитет на ЕИП
 Председател
 Claude MAERTEN
 (1) ОВ L 257, 2.10.2015 г.,


text:
 30.6.2011
 BG
 Официален вестник на Европейския съюз
 L 171/19
 РЕШЕНИЕ НА СЪВМЕСТНИЯ КОМИТЕТ НА ЕИП
 No 21/2011
 от 1 април 2011 година
 за изменение на приложение XXI (Статистика) към Споразумението за ЕИП
 СЪВМЕСТНИЯТ КОМИТЕТ НА ЕИП,
 като взе предвид Споразумението за Европейското икономическо пространство, изменено с Протокола за адаптиране на Споразумението за Европейското икономическо пространство, наричано по-нататък „Споразумението“, и по-специално член 98 от него,
 като има предвид, че:
 (1)
 Приложение XXI към Споразумението бе изменено с Решение на Съвместния комитет на ЕИП No 112/2010 от 1 октомври 2010 г. (1)
 (2)
 Регламент (ЕС) No 317/2010 на Комисията от 16 април 2010 г. за приемане на спецификациите на ad hoc модула за 2011 г. относно заетостта на хората с увреждания за извадковото изследване на работната сила, предвидено в Регламент (ЕО) No 577/98 на Съвета (2), следва да бъде включен в Споразумението,
 РЕШИ:
 Член 1
 След точка 18ар (Регламент (ЕС) No 351/2010 на Комисията) от приложение XXI към Споразумението се вмъква следната точка:
 „18ас.
 32010 R 0317: Регламент (ЕС) No 317/2010 на Комисията от 16 април 2010 г. за приемане на спецификациите на ad hoc модула за 2011 г. относно заетостта на хората с увреждания за извадковото изследване на работната сила, предвидено в Регламент (ЕО) No 577/98 на Съвета (ОВ L 97, 17.4.2010 г., стр. 3).“
 Член 2
 Текстовете на Регламент (ЕС) No 317/2010 на исландски и норвежки език, които ще бъдат публикувани в притурката за ЕИП към Официален вестник на Европейския съюз, са автентични.
 Член 3
 Настоящото решение влиза в сила на 2 април 2011 г., при условие че всички нотификации, предвидени в член 103, параграф 1 от Споразумението, са внесени в Съвместния комитет на ЕИП (3).
 Член 4
 Настоящото решение се публикува в раздела за ЕИП и в притурката за ЕИП към Официален вестник на Европейския съюз.
 Съставено в Брюксел на 1 април 2011 година.
 За Съвместния комитет на ЕИП
 Изпълняващ длъжносттa председател
 Gianluca GRIPPA
 (1) ОВ L 332, 16.12.2010 г., стр. 62.
 (2) ОВ L 97, 17.4.2010 г., стр. 3.
 (3) Без отбелязани конституционни изисквания.

type: contracts

jurisdiction: EU


text:
 11.4.2015
 BG
 Официален вестник на Европейския съюз
 L 96/3
 ПРОТОКОЛ
 към Евро-средиземноморското споразумение за асоцииране между Европейските общности и техните държави членки, от една страна, и Република Тунис, от друга страна, относно рамково споразумение между Европейския съюз и Република Тунис за общите принципи на участие на Република Тунис в програми на Съюза
 ЕВРОПЕЙСКИЯТ СЪЮЗ, наричан по-долу „Съюзът“,
 от една страна, и
 РЕПУБЛИКА ТУНИС, наричана по-долу „Тунис“,
 от друга страна,
 по-долу наричани заедно „страните“,
 като имат предвид, че:
 (1)
 Тунис е сключил Евро-средиземноморско споразумение за асоцииране между Европейските общности и техните държави членки, от една страна, и Република Тунис, от друга страна (1) (наричано по-долу „Споразумението“), което влезе в сила на 1 март 1998 г.
 (2)
 Европейският съвет, проведен на 17—18 юни 2004 г. в Брюксел, приветства предложенията на Европейската комисия за Европейска политика за съседство (ЕПС) и одобри заключенията на Съвета от 14 юни 2004 г.
 (3)
 Впоследствие Съветът многократно е приемал заключения в подкрепа на тази политика.
 (4)
 На 5 март 2007 г. Съветът изрази подкрепа за общия и цялостен подход, очертан в Съобщението на Европейската комисия от 4 декември 2006 г., който да даде възможност на страните партньори по Европейската политика за съседство да вземат участие в работата на агенции и в програми на Общността в зависимост от заслугите си и когато правните основания позволяват това.
 (5)
 Тунис изрази желание да участва в редица програми на Съюза.
 (6)
 Конкретният ред и условия, свързани с участието на Тунис във всяка конкретна програма на Съюза, по-специално финансовите вноски и процедурите за отчитане и оценка, следва да се определят чрез споразумение между Европейската комисия, която действа от името на Съюза, и Тунис,
 СЕ СПОРАЗУМЯХА ЗА СЛЕДНОТО:
 Член 1
 На Тунис се разрешава да участва във всички текущи и бъдещи програми на Съюза, които са отворени за участие на Тунис съгласно съответните разпоредби за приемане на тези програми.
 Член 2
 Тунис участва финансово с вноски в общия бюджет на Европейския съюз, съответстващи на конкретните програми на Съюза, в които участва.
 Член 3
 На представителите на Тунис се разрешава да участват като наблюдатели и по въпросите, които засягат Тунис, в управителните комитети, отговарящи за мониторинга на програмите на Съюза, в които Тунис участва финансово.
 Член 4
 За проектите и инициативите, представени от участниците от Тунис, се прилагат, доколкото е възможно, същите условия, правила и процедури по съответните програми на Съюза като приложимите спрямо държавите членки.
 Член 5
 1. Конкретният ред и условия, свързани с участието на Тунис във всяка конкретна програма на Съюза, по-специално дължимите финансови вноски и процедурите за отчитане и оценка, се определят в меморандум за разбирателство между Комисията и компетентните органи на Тунис въз основа на критериите, установени в рамките на съответните програми.
 2. Ако Тунис кандидатства за външна помощ от Съюза, за да участва в дадена програма на Съюза въз основа на член 3 от Регламент (ЕС) No 232/2014 на Европейския парламент и на Съвета (2) или съгласно друг евентуален бъдещ подобен регламент, предвиждащ външна помощ за Тунис от Съюза, условията, уреждащи ползването на външната помощ на Съюза


text:
от страна на Тунис, се определят чрез споразумение за финансиране.
 Член 6
 1. В съответствие с Регламент (ЕС, Евратом) No 966/2012 на Европейския парламент и на Съвета (3), във всяко споразумение, сключено съгласно член 5, се посочва, че финансовият контрол или одитите или другите проверки, включително административни разследвания, се извършват от или под ръководството на Европейската комисия, Европейската служба за борба с измамите и Европейската сметна палата.
 2. Изготвят се подробни разпоредби за финансов контрол и одит, административни мерки, санкции и събиране на вземания, с които на Комисията, Европейската служба за борба с измамите и Европейската сметна палата се предоставят правомощия, които са равностойни на правомощията им по отношение на бенефициерите или изпълнителите, установени в Съюза.
 Член 7
 1. Настоящият протокол се прилага за срока на действие на Споразумението.
 2. Настоящият протокол се подписва и одобрява от страните съгласно техните съответни процедури.
 3 Всяка страна може да денонсира настоящия протокол чрез писмена нотификация до другата договаряща се страна. Настоящият протокол се прекратява шест месеца след датата на нотификацията.
 4. Прекратяването на действието настоящия протокол вследствие на денонсиране от някоя от страните не засяга проверките и контрола, които трябва да бъдат извършвани, когато е приложимо, в съответствие с членове 5 и 6.
 Член 8
 Най-късно три години след датата на влизане в сила на настоящия протокол и на всеки три години след това двете страни могат да извършат преглед на прилагането на настоящия протокол в зависимост от реалното участие на Тунис в програмите на Съюза.
 Член 9
 Настоящият протокол се прилага, от една страна, на територията, на която се прилага Договорът за функционирането на Европейския съюз, при предвидените в посочения договор условия, и от друга страна, на територията на Тунис.
 Член 10
 1. До влизането в сила на настоящия протокол страните се договарят да го прилагат временно от датата на подписването му, при условие че са приключили необходимите за тази цел процедури.
 2. Настоящият протокол влиза в сила на първия ден от месеца след датата, на която страните се нотифицират взаимно по дипломатически път за приключването на необходимите процедури за влизането му в сила.
 Член 11
 Настоящият протокол съставлява неразделна част от Споразумението.
 Член 12
 Настоящият протокол е съставен в два еднообразни екземпляра на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, хърватски, чешки, шведски и арабски език, като текстовете на всички езици са еднакво автентични.
 Съставено в Брюксел на седемнадесети март две хиляди и петнадесета година.
 Hecho en Bruselas, el diecisiete de marzo de dos mil quince.
 V Bruselu dne sedmnáctého března dva tisíce patnáct.
 Udfærdiget i Bruxelles den syttende marts to tusind og femten.
 Geschehen zu Brüssel am siebzehnten März zweitausendfünfzehn.
 Kahe tuhande viieteistkümnenda aasta märtsikuu seitsmeteistkümnendal päeval Brüsselis.
 'Εγινε στις Βρυξέλλες, στις δέκα εφτά Μαρτίου δύο χιλιάδες δεκαπέντε.
 Done at Brussels on the seventeenth day of March in the year two thousand and fifteen.
 Fait à Bruxelles, le dix-sept mars deux mille quinze.
 Sastavljeno u Bruxellesu sedamnaestog ožujka dvije tisuće petnaeste.
 Fatto a Bruxelles, addì diciassette


text:
marzo duemilaquindici.
 Briselē, divi tūkstoši piecpadsmitā gada septiņpadsmitajā martā.
 Priimta du tūkstančiai penkioliktų metų kovo septynioliktą dieną Briuselyje.
 Kelt Brüsszelben, a kétezer-tizenötödik év március havának tizenhetedik napján.
 Magħmul fi Brussell, fis-sbatax-il jum ta’ Marzu tas-sena elfejn u ħmistax.
 Gedaan te Brussel, de zeventiende maart tweeduizend vijftien.
 Sporządzono w Brukseli dnia siedemnastego marca roku dwa tysiące piętnastego.
 Feito em Bruxelas, em dezassete de março de dois mil e quinze.
 Întocmit la Bruxelles la șaptesprezece martie două mii cincisprezece.
 V Bruseli sedemnásteho marca dvetisícpätnásť.
 V Bruslju, dne sedemnajstega marca leta dva tisoč petnajst.
 Tehty Brysselissä seitsemäntenätoista päivänä maaliskuuta vuonna kaksituhattaviisitoista.
 Som skedde i Bryssel den sjuttonde mars tjugohundrafemton.
 За Европейския съюз
 Рог la Unión Europea
 Za Evropskou unii
 For Den Europæiske Union
 Für die Europäische Union
 Euroopa Liidu nimel
 Για την Ευρωπαϊκή Ένωση
 For the European Union
 Pour l'Union européenne
 Za Europsku uniju
 Per l'Unione europea
 Eiropas Savienības vārdā –
 Europos Sąjungos vardu
 Az Európai Unió részéről
 Għall-Unjoni Ewropea
 Voor de Europese Unie
 W imieniu Unii Europejskiej
 Pela União Europeia
 Pentru Uniunea Europeană
 Za Európsku úniu
 Za Evropsko unijo
 Euroopan unionin puolesta
 För Europeiska unionen
 За Република Тунис
 Por la República de Túnez
 Za Tuniskou republiku
 For Den Tunesiske Republik
 Für die Tunesische Republik
 Tuneesia Vabariigi nimel
 Για τη Δημοκρατία της Τυνησίας
 For the Republic of Tunisia
 Pour la République tunisienne
 Za Republiku Tunis
 Per la Repubblica tunisina
 Tunisijas Republikas vārdā –
 Tuniso Respublikos vardu
 A Tunéziai Köztársaság részéről
 Ghar-Repubblika tat-Tuneżija
 Voor de Republiek Tunesië
 W imieniu Republiki Tunezyjskiej
 Pela Republica da Tunísia
 Pentru Republica Tunisiană
 Za Tuniskú republiku
 Za republiko tunizijo
 Tunisian tasavallan puolesta
 För Republiken Tunisien
 (1) ОВ L 97, 30.3.1998 г., стр. 2.
 (2) Регламент (ЕС) No 232/2014 на Европейския парламент и на Съвета от 11 март 2014 г. за създаване на Европейски инструмент за съседство (ОВ L 77, 15.3.2014 г., стр. 27).
 (3) Регламент (ЕС, Евратом) No 966/2012 на Европейския парламент и на Съвета от 25 октомври 2012 г. относно Финансовия регламент, приложим за общия бюджет на Съюза и за отмяна на Регламент (ЕО, Евратом) No 1605/2002 на Съвета (ОВ L 298, 26.10.2012 г., стр. 1).


text:
 11/ 03
 BG
 Официален вестник на Европейския съюз
 239
 21981A0921(01)
 L 281/8
 ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
 СПОРАЗУМЕНИЕ
 между правителството на Австралия и Европейската общност за атомна енергия относно преноса на ядрени материали от Австралия за Европейската общност за атомна енергия
 (82/672/Евратом)
 ПРАВИТЕЛСТВОТО НА АВСТРАЛИЯ
 И ЕВРОПЕЙСКАТА ОБЩНОСТ ЗА АТОМНА ЕНЕРГИЯ,
 РЕШЕНИ да гарантират, че международното разработване и използването на атомна енергия за мирни цели се извършват съгласно споразумения, които насърчават постигането на целта за неразпространение на ядрените оръжия;
 КАТО ПРИПОМНЯТ, че Австралия и следните държави-членки на Общността: Белгия, Дания, Федерална република Германия, Гърция, Ирландия, Италия, Люксембург, Нидерландия и Обединеното кралство Великобритания и Северна Ирландия, са страни по Договора за неразпространение на ядрените оръжия, съставен в Лондон, Москва и Вашингтон на 1 юли 1968 г. (наричан по-долу „Договорът“);
 КАТО ПРИПОМНЯТ също, че държавите-членки на Общността са сключили с Австралия двустранни споразумения за ядрено сътрудничество и че разпоредбите на настоящото споразумение, когато то влезе в сила, ще се считат за допълващи към разпоредбите на всяко такова действащо двустранно споразумение и при необходимост ще заменят разпоредбите на тези споразумения;
 КАТО ПРИЗНАВАТ, че Австралия, като държава, която не притежава ядрени оръжия, е поела по силата на Договора задължението да не произвежда или придобива по друг начин ядрени оръжия или други ядрени взривни устройства, както и че е сключила споразумение с Международната агенция по атомна енергия (наричана по-долу „Агенцията“) за прилагането на мерки за сигурност във връзка с Договора;
 КАТО ПРИЗНАВАТ, че в съответствие с член 2, буква д) от Договора за Евратом Общността трябва да гарантира чрез съответен надзор, че няма да бъде допуснато отклоняване на ядрени материали за цели, различни от тези, за които то е предназначено, като за тази цел ще се прилагат мерки за сигурност в съответствие с глава VII от Договора за Евратом;
 КАТО ПРИЗНАВАТ също, че Общността и държавите-членки на Общността са сключили споразумения с Агенцията във връзка с прилагането на мерки за сигурност в рамките на Общността;
 В ЖЕЛАНИЕТО да създадат условия, които са в съответствие с решимостта им да гарантират насърчаването на неразпространението, при което от Австралия за Общността може да бъдат пренасяни ядрени материали за мирни цели,
 СЕ ДОГОВОРИХА ЗА СЛЕДНОТО:
 Член I
 По смисъла на настоящото споразумение:
 а)
 „съответен орган“ означава: когато става дума за Австралия — Australian Safeguards Office, а когато става дума за Общността — Комисията на Европейските общности или друг подобен орган, за който съответната страна може периодично да нотифицира другата страна;
 б)
 „военни цели“ означава пряко военно приложение на атомна енергия, като например ядрени оръжия, военни ядрени двигатели, военни ядрени ракетни двигатели или военни ядрени реактори, но не включва непряка употреба, като например енергия за военни бази, получавана от гражданска енергийна мрежа, или производство на радиоизотопи, предназначени за употреба при диагностициране във военна болница;
 в)
 „ядрени материали“ означава всякакво „изходно вещество“ или „специално вещество, поддаващо се на делене“, съгласно дефиницията на тези термини в член ХХ от Устава на Агенцията. Всяко ново определение, направено от Управителния съвет на Агенцията съгласно член ХХ от Устава на Агенцията, което изменя списъка


text:
с вещества, определени като „изходни вещества“ или „специални вещества, поддаващи се на делене“, придобива сила съгласно настоящото споразумение само тогава, когато всяка от страните по настоящото споразумение е уведомила писмено другата страна, че приема такова изменение;
 г)
 „страни“ означава Австралия и Общността;
 д)
 „Общност“ означава следното:
 i)
 юридическото лице, създадено по силата на Договора за създаване на Европейската общност за атомна енергия (Евратом), страна по настоящото споразумение;
 ii)
 териториите, по отношение на които се прилага Договорът за Евратом;
 е)
 „в рамките на Общността“ означава в рамките на териториите, по отношение на които се прилага Договорът за Евратом;
 ж)
 „извън Общността“ има съответното значение;
 з)
 „мирни цели“ означава всяка употреба, различна от употребата за военни цели.
 Член II
 1. Настоящото споразумение се прилага за:
 а)
 ядрени материали, пренасяни от Австралия за Общността за мирни цели, независимо от това дали преносът е пряк или през трета страна, при условие че Австралия е уведомила писмено Общността преди или по време на трансфера на такива ядрени материали. Независимо от горното изискване за нотифициране, всички разпоредби от настоящия член се отнасят за ядрени материали, което е пренесено между Австралия и държави-членки на Общността в съответствие със сключени двустранни споразумения и за което Общността е нотифицирана по време на влизането в сила на настоящото споразумение;
 б)
 всички видове ядрени материали, приготвено чрез използване на химически или физически процеси или изотопна сепарация, при условие че количеството на така изготвени ядрени материали се счита за предмет на настоящото споразумение, ако е в същото съотношение, както и количеството ядрени материали, което е използвано при изготвянето му и което е предмет на настоящото споразумение; тези видове се включват в общото количество на така използваните ядрени материали;
 в)
 всички поколения ядрени материали, произведени чрез облъчване с неутрони, при условие че количеството на така произведените ядрени материали се счита за предмет на настоящото споразумение само в същото съотношение, както количеството ядрени материали, което е предмет на настоящото споразумение и което чрез употребата си за неговото производство допринася за това производство;
 г)
 ядрени материали, които са произведени, преработвани или използвани в съоръжение, което държава-членка на Общността или Австралия, след консултация с държавата-членка, е обозначила за Общността като съоръжение с австралийски произход или като съоръжение, което води произхода си от съоръжение или технология с австралийски произход, и което се намира под юрисдикцията на тази държава-членка по време на неговото обозначаване и употреба, при условие че това е предвидено в двустранно споразумение между Австралия и дадена държава-членка.
 2. Материалите, упоменати в параграф 1 от настоящия член, могат да бъдат пренасяни съгласно настоящото споразумение единствено на физическо или юридическо лице, което е упълномощено да ги получи.
 Член III
 1. Ядрените материали, предвидени в член II от настоящото споразумение, остават предмет на разпоредбите на настоящото споразумение, докато не бъде установено, че те са станали неизползваеми или че реално не могат да бъдат използвани за преработване във вид, който е подходящ за каквато и да е ядрена дейност, подходяща от гледна точка на мерките за сигурност, или докато не бъде пренесено извън Общността в съответствие с разпоредбите на


text:
член IХ от настоящото споразумение.
 2. С цел да се установи кога ядрените материали, предмет на настоящото споразумение, стават неизползваеми или реално не могат да бъдат използвани за преработване във вид, който е подходящ за каквато и да е ядрена дейност, подходяща от гледна точка на мерките за сигурност, двете страни приемат решение, изготвено от Агенцията в съответствие с разпоредбите за прекратяване действието на мерките за сигурност на съответните споразумения, по които Агенцията е страна и които са предвидени в членове V и VI от настоящото споразумение.
 Член IV
 Ядрените материали, които са предмет на настоящото споразумение, няма да бъдат използвани за или пренасочвани към производството на ядрени оръжия или други ядрени взривни устройства, към научна дейност, свързана с разработване на ядрени оръжия или други ядрени взривни устройства, нито ще бъдат използвани за каквито и да било военни цели.
 Член V
 1. Съблюдаването на член IV от настоящото споразумение се гарантира чрез система от мерки за сигурност, прилагана от Общността и от Агенцията съгласно Договора за Евратом, и в съответствие със следните споразумения за сигурност:
 а)
 споразумението, сключено съгласно член III от Договора от 5 април 1973 г. между Белгия, Дания, Федерална република Германия, Ирландия, Италия, Люксембург, Нидерландия, Общността и Агенцията;
 б)
 споразумението, сключено във връзка с Договора от 6 септември 1976 г. между Обединеното кралство, Общността и Агенцията;
 в)
 споразумението, сключено на 27 юли 1978 г. между Франция, Общността и Агенцията.
 2. Без това да накърнява членове VI и VII от настоящото споразумение, ядрените материали, което са предмет на настоящото споразумение, са предмет по всяко време и на споразумение, предвидено в букви а), б) или в) от параграф 1 от настоящия член, както и на друго споразумение, сключено съгласно член III от Договора.
 Член VI
 Ако независимо от разпоредбите на член V от настоящото споразумение ядрените материали, които са предмет на настоящото споразумение, се намират в рамките на Общността, или на която и да било част от нея и ако Агенцията е спряла да прилага мерките за сигурност в рамките на Общността или на каквато и да било част от нея съгласно съответното споразумение, посочено в член V от настоящото споразумение, тогава мерките за сигурност се прилагат съгласно споразумение, по което и Общността, и Агенцията са страни, което предвижда мерки за сигурност със същия обхват и действие, както и предвидените от съответното споразумение за сигурност, упоменато в член V от настоящото споразумение.
 Член VII
 Ако независимо от разпоредбите на членове V и VI от настоящото споразумение ядрените материали, предмет на настоящото споразумение, се намират в рамките на Общността или на която и да било част от нея и ако Агенцията е спряла да прилага мерки за сигурност в рамките на Общността или на каквато и да било част от нея съгласно съответното споразумение или споразумения, упоменати в членове V и VI от настоящото споразумение, Австралия и Общността незабавно сключват споразумение за прилагането на система от мерки за сигурност в Общността или в съответната част от нея, която съоответства на принципите и процедурите за сигурност на Агенцията и предвижда мерки


text:
за сигурност със същия обхват и действие, както и мерките за сигурност на Агенцията, които заменя. Страните провеждат консултации и си помагат взаимно при прилагането на такава система за сигурност.
 Член VIII
 1. Ядрените материали, което са предмет на настоящото споразумение, подлежат по всяко време на адекватно равнище на физическа защита, която отговаря на минималните критерии, посочени в приложение Б към документ на Агенцията INFCIRC/245.
 2. Мерките за физическа защита се прилагат от държавите-членки. При прилагането на мерките за физическа защита, държавите-членки се ръководят от препоръките на международни експертни групи, и по-специално от документ на Агенцията INFCIRC/225 Rev. 1.
 3. За да могат общоприетите разработки в областта на физическата защита да бъдат взети под внимание, се прилагат разпоредбите на член ХVIII.
 Член IХ
 Ядрените материали, което са предмет на настоящото споразумение и които са пренесени в Общността, не се пренасят извън Общността до която и да било друга страна без предварителното писмено съгласие на Австралия.
 Член Х
 Ядрените материали, които са предмет на настоящото споразумение, се обогатяват над 20 % с изотопа уран 235 само в съответствие с писмено договорените между страните условия, както се изложени в приложение Б.
 Член ХI
 Ядрените материали предмет на настоящото споразумение, се преработват повторно само в съответствие с писмено договорените между страните условия, както са изложени в приложение В.
 Член ХII
 1. При прилагането на членове IХ, Х и ХI от настоящото споразумение Австралия ще отчита съображенията за неразпространение и изискванията на Общността за атомната енергия. Австралия няма да се въздържа да даде своето съгласие с цел да си осигури преимущества в търговията. Австралия няма да забавя недължимо взимането на каквото и да било решение и ще уведомява незабавно Общността за всякакви подобни решения.
 2. Ако Австралия прецени, че не може да даде съгласието си по въпроса, предвиден в член IХ от настоящото споразумение, тя предоставя на Общността незабавно възможност за пълна консултация по този въпрос.
 Член ХIII
 1. Съответните органи на двете страни се консултират по всяко време по искане на която и да било страна, с оглед постигането на ефективното прилагане на настоящото споразумение. Страните могат съвместно да поканят Агенцията да вземе участие в такива консултации.
 2. Ако ядрените материали, предмет на настоящото споразумение, се намират в рамките на Общността или на която и да било част от нея, Общността, по искане на Австралия, предоставя писмено на Австралия пълните заключения, които Агенцията е събрала в резултат на направените проверки по силата на съответното споразумение за сигурност, дотолкова доколкото те се отнасят за ядрените материали, предмет на настоящото споразумение.
 3. Съответните органи на двете страни приемат административна договореност, която има за цел да гарантира ефективното изпълнение на задълженията по настоящото споразумение. Административната договореност, установена съгласно настоящия параграф, може да бъде променена със съгласието на съответните органи на двете страни.
 Член ХIV
 Страните взимат всички подходящи предпазни мерки, за да запазят поверителността на търговските и производствени тайни, както и на всеки друг вид поверителна информация, получена в резултат на изпълнението на настоящото споразумение.
 Член ХV
 В случай на неспазване от страна на Общността или


text:
на нейните държави-членки на някоя от разпоредбите на членове IV—ХI включително, или на член ХIII или ХVI от настоящото споразумение, или при неспазване или незачитане от страна на Общността или на нейните държави-членки на споразуменията на Агенцията за сигурност, Австралия има право след предварително нотифициране да преустанови или да анулира всеки по-нататъшен пренос на ядрени материали и да изиска от Общността и от съответните държави-членки да предприемат мерки за изправяне на положението. Ако след проведени консултации между страните и в рамките на разумен период от време не бъдат предприети такива мерки, Австралия има правото да изиска връщането на ядрените материали, които са предмет на настоящото споразумение. В случай на детонация на ядрено взривно съоръжение от държава-членка на Общността, която не притежава ядрено оръжие, се прилагат упоменатите по-горе разпоредби.
 Член ХVI
 Всички спорове, които могат да възникнат във връзка с тълкуването или прилагането на настоящото споразумение и които не бъдат решени по пътя на преговори, се предават по искане на която и да е страна на арбитражен трибунал, който се състои от трима арбитъра, назначени в съответствие с разпоредбите на настоящия член. Всяка страна определя един арбитър, който за Австралия може да бъде неин гражданин, а за Общността — гражданин на някоя от нейните държави-членки, като така назначените арбитри избират трети, който не е гражданин на Австралия, нито на държава-членка на Общността, и който става председател. Ако в рамките на 30 дни от подаването на молба за арбитраж някоя от страните не е определила арбитър, която и да е страна в спора може да поиска от председателя на Международния съд или от генералния секретар на Обединените нации да назначи арбитър. В случай на противоречащи си молби от страните в спора, предимство получава молбата до генералния секретар на Обединените нации. Същата процедура се прилага и ако в рамките на 30 дни след определянето или назначаването на втория арбитър не е избран трети арбитър. Кворум се постига с мнозинство от членовете на трибунала. Всички решения се вземат с мнозинството от гласовете на всички членове на арбитражния трибунал. Арбитражната процедура се определя от трибунала. Решенията на трибунала, включително всички постановления, свързани с неговия състав, процедури, юрисдикция и разделянето на арбитражните разноски между страните, са задължителни и за двете страни и се изпълняват от тях.
 Член ХVII
 Разпоредбите на настоящото споразумение се считат за допълващи към разпоредбите на което и да е действащо двустранно споразумение за ядрено сътрудничество между Австралия и държавите-членки на Общността, и в случаите, когато това е целесъобразно, заменят разпоредбите на тези споразумения.
 Член ХVIII
 1. По искане на която и да било страна по споразумението страните могат да провеждат консултации относно възможните изменения на настоящото споразумение, особено с оглед на международните разработки в областта на ядрените мерки за сигурност.
 2. Настоящото споразумение може да бъде изменяно, ако двете страни са съгласни за това.
 3. Всяко изменение влиза в сила на датата, на която страните, след размяна на дипломатически ноти, изрично постановят влизането му в сила.
 Член ХIХ
 Приложенията представляват неразделна част от настоящото споразумение и всяко упоменаване на настоящото споразумение включва


text:
и приложенията към него, освен ако изрично не е указано друго.
 Член ХХ
 1. Настоящото споразумение влиза в сила на датата, на която страните, след размяна на дипломатически ноти, конкретизират влизането му в сила, и остава в сила за начален период от 30 години. Този период може да бъде удължен за такива допълнителни периоди, каквито могат да бъдат договорени между страните.
 2. Независимо от спирането, прекратяването или изтичането на срока на действие на настоящото споразумение или от каквото и да било сътрудничество съгласно настоящото споразумение, по каквито и да е причини, задълженията по членове III, IV, V, VI, VII, VIII, IХ, Х, ХI, ХII, ХIII и ХIV остават в сила за такъв период от време, за какъвто дадени ядрени материали, които са предмет на горепосочените членове, продължават да се намират в рамките на Общността или където и да било под нейна юрисдикция или контрол, или докато не бъде определено в съответствие с разпоредбите в член III, че такива ядрени материали вече са станали неизползваеми или че реално не могат да бъдат използвани за преработване във вид, в който да се използват за каквато и да била ядрена дейност, съответстваща от гледна точка на мерките за сигурност.
 В ДОКАЗАТЕЛСТВО ЗА КОЕТО долуподписаните представители, упълномощени съответно от правителството на Австралия и от Европейската общност за атомна енергия, полагат подписите си под настоящото споразумение.
 Настоящото споразумение е съставено в два екземпляра в Брюксел, на двадесет и първи септември хиляда деветстотин осемдесет и първа година на английски, гръцки, датски, италиански, немски, нидерландски и френски език, като текстовете на всеки един от тези езици са еднакво автентични.
 За Европейската общност за атомна енергия
 W. HAFERKAMP
 За правителството на Австралия
 R. FERNANDEZ
 ПРИЛОЖЕНИЕ А
 Гаранции от Общността
 1.
 По време на преговорите между Австралия и Европейската общност за атомна енергия Общността съобщи, че може да сключи с Австралия споразумение относно пренасянето на ядрени материали от Австралия за Общността. Австралия потвърди, че едно споразумение с такъв обхват между Австралия и Европейската общност за атомна енергия би покрило голяма част от областите на ядрените трансфери, каквито биха могли да бъдат осъществени между Австралия и Общността по време на срока на действие на Договора.
 2.
 Двете страни признават, че има и други области на вероятни ядрени трансфери между Австралия и държавите-членки, и че ако възникнат такива обстоятелства, ще е необходимо приемането на допълнителни договорености между Австралия и съответната държава-членка или държави-членки. Във връзка с това двете страни отбелязват, че вече са сключени две двустранни споразумения между Австралия и Обединеното кралство и между Австралия и Франция.
 3.
 Двете страни отбелязват, че държавите-членки, които са подготвени да потвърдят готовността си за преговори по такива договорености, ако и когато това е целесъобразно, са предали декларации за тази цел.
 4.
 Общността потвърждава, че не съществуват пречки пред сключването на такива споразумения между Австралия и която и да било държава-членка на Общността, която иска да участва в сключването им, при условие че всички споразумения или договори са в съответствие с Договора за създаване на Европейската общност за атомна енергия.
 ПРИЛОЖЕНИЕ Б
 Процедура за провеждане


text:
на консултации относно условията за висока степен на обогатяване
 Като взеха предвид, че член Х от споразумението постановява, че ядрените материали, предмет на настоящото споразумение, се обогатяват над 20 % с изотопа уран 235 в съответствие условията, договорени писмено между страните.
 Страните по споразумението
 заявяват, че понастоящем няма да обогатяват ядрените материали, предмет на настоящото споразумение, над 20 % с изотопа уран 235, и
 се договарят да се консултират в рамките на 40 дни от получаването на искане от която и да било страна за обсъждане на предложения за договаряне на условия в писмен вид, съгласно които ядрените материали, предмет на настоящото споразумение, могат да бъдат обогатявани над 20 % с изотопа уран 235.
 ПРИЛОЖЕНИЕ В
 Повторно преработване
 Като взеха предвид, че член ХI от настоящото споразумение постановява, че ядрените материали, предмет на споразумението (оттук нататък наричано „ЯМПС“), се преработват повторно единствено в съответствие с писмено договорените между страните условия.
 Страните по споразумението
 като признават, че сепарацията, съхранението, транспортирането и употребата на плутоний изискват предприемането на специфични мерки с оглед намаляване на риска от разпространение на ядрените оръжия;
 като признават ролята на повторното преработване по отношение на икономичното използване на енергия, управлението на вещества, съдържащи се в отработило гориво или други мирни невзривни начини на употреба, включително научноизследователска дейност;
 в желанието си да постигнат предвидимо и практическо изпълнение на договорените условия, посочени в настоящото приложение, като взимат предвид както своята решимост да осигурят подпомагането на неразпространението на ядрени оръжия, така и дългосрочните нужди на програмите за ядрено-горивния цикъл;
 решени да продължат подпомагането на разработването на международни мерки за сигурност и други подходящи мерки, използвани във връзка с повторното преработване и плутония, включително ефективна и общоприета международна схема за съхранение на плутоний,
 се споразумяха за следното:
 Член 1
 Ядрените материали, предмет на споразумението (ЯМПС), могат да бъдат преработвани повторно при наличие на следните условия:
 а)
 повторното преработване се осъществява в съответствие с мерките за сигурност на Агенцията с оглед използването на енергията или управлението на вещества, съдържащи се в отработило гориво в съответствие с програмата за ядрено-горивния цикъл, както е начертана и записана в споразумението за изпълнение;
 б)
 сепарираният плутоний се съхранява и използва в съответствие с мерките за сигурност на Агенцията в съответствие с програмата за ядрено-горивния цикъл, както е начертана и записана в споразумението за изпълнение;
 в)
 повторното преработване и използването на сепариран плутоний за други мирни невзривни цели, включително научна дейност, протича единствено при условията, договорени в писмен вид между страните, след провеждане на консултации съгласно член 2 от настоящото приложение;
 Член 2
 Консултациите се провеждат в рамките на 40 дни от получаването на молба от която и да било страна:
 а)
 за преглед на действието на разпоредбите в настоящото приложение;
 б)
 за обсъждане на изменения на споразумението за изпълнение съгласно разпоредбите, съдържащи се в него;
 в)
 за обсъждане на подобрения на международните мерки за сигурност и други начини за контрол, включително създаване на нови и общоприети международни механизми, свързани с повторното преработване и плутония;
 г)
 за обсъждане на изменения на настоящото приложение, предложени от която и да


text:
било страна, особено с цел да се отчетат подобренията, посочени в буква в) от настоящия член;
 д)
 за обсъждане на предложенията за повторно преработване и използване на сепариран плутоний за други мирни невзривни начини на употреба, включително научноизследователска дейност.
 Член 3
 Разпоредбите на член ХIV от споразумението се прилагат към информацията, включена в споразумението за изпълнение, посочено в член 1 по-горе.
 Член 4
 Настоящото приложение може да бъде изменяно в съответствие с член ХVIII от споразумението.
 Имам честта да се позова на споразумението, сключено между правителството на Австралия и Европейската общност за атомна енергия, относно преноса на ядрени материали от Австралия за Европейската общност за атомна енергия.
 В светлината на упоменатото споразумение и по-конкретно на приложение А към него, моето правителство потвърждава, че ще бъде готово, ако и когато това е целесъобразно, да започне преговори по договореностите относно преноса на не-ядрени материали, оборудване и техника между Австралия и... (2), както и с ядрени материали от... (2) за Австралия, в съответствие с принципите на неразпространението и изискванията за атомната енергия за Австралия и на моето правителство.
 Имам честта да се позова на споразумението, сключено между правителството на Австралия и Европейската общност за атомна енергия, относно преноса на ядрени материали от Австралия за Европейската общност за атомна енергия.
 В допълнение към задълженията, които е поела Австралия по силата на упоменатото споразумение, имам честта да Ви съобщя, че моето правителство потвърждава, че ядрените материали, предмет на настоящото споразумение и които се намират на територията, под юрисдикцията или под контрола на моето правителство, са предмет на нивата на физическа защита, упоменати в член VIII от споразумението, и на мерките, прилагани от моето правителство за поддържане на тези нива.
 Правителството ми потвърждава също така готовността си да провежда, когато е необходимо, консултации по въпроси, свързани с нивата на физическа защита, и по общи въпроси, свързани с физическата защита.
 (1) Настоящото писмо е препратено на 21 септември 1981 г. от постоянните представители на всички държави-членки в Европейските общности, с изключение на Франция и Обединеното кралство, до австралийския посланик в Европейските общности.
 (2) Наименование на държавата.
 Придружително писмо No 1
 Брюксел, 21 септември 1981 година
 Уважаеми господине,
 Имам честта да се позова на споразумението, сключено между правителството на Австралия и Европейската общност за атомна енергия относно преноса на ядрени материали от Австралия за Европейската общност за атомна енергия, подписано днес в Брюксел.
 1.
 Австралийското правителство счита, че настоящото споразумение е важен елемент в създаването на мрежа от двустранни споразумения между Австралия и потенциални страни — клиенти за австралийски уран, в съответствие с политиката на австралийското правителство за ядрените мерки за сигурност, оповестена от министър-председателя на 24 май 1977 г. Едно от изискванията на тази политика е, че ядрени материали от австралийски произход не могат да бъдат пренасяни за държава, която не притежава ядрени оръжия и не е страна по Договора за неразпространение на ядрените оръжия. Австралия се стреми да сключи още споразумения с други страни въз основа на правителствената политика на ядрените мерки за сигурност.
 2.
 При прилагането на член ХV от споразумението Австралия обръща необходимото внимание


text:
на характера на съответното неспазване или отказ за изпълнение, с оглед да избегне всяка прекомерна намеса в доставките.
 3.
 Във връзка с член ХVIII от споразумението, никакво изменение, нито преразглеждане на споразумението няма да се прилага за ядрени материали, които са предмет на настоящото споразумение, и които се доставят или ще бъдат доставяни съгласно договори, сключени преди такова изменение или преразглеждане, освен по взаимно съгласие на страните.
 Ще Ви бъда благодарен да потвърдите получаването на настоящото писмо.
 Моля приемете, уважаеми господине, моите най-дълбоки почитания.
 За правителството на Австралия
 R. FERNANDEZ
 Брюксел, 21 септември 1981 година
 Ваше Превъзходителство,
 Имам честта да потвърдя получаването на Вашето писмо с днешна дата, което гласи, както следва:
 „Имам честта да се позова на споразумението, сключено между правителството на Австралия и Европейската общност за атомна енергия относно преноса на ядрени материали от Австралия за Европейската общност за атомна енергия, подписано днес в Брюксел.
 1.
 Австралийското правителство счита, че настоящото споразумение е важен елемент в създаването на мрежа от двустранни споразумения между Австралия и потенциални страни — клиенти за австралийски уран, в съответствие с политиката на австралийското правителство за ядрените мерки за сигурност, оповестена от министър-председателя на 24 май 1977 г. Едно от изискванията на тази политика е, че ядрени материали от австралийски произход не могат да бъдат пренасяни за държава, която не притежава ядрени оръжия и не е страна по Договора за неразпространение на ядрените оръжия. Австралия се стреми да сключи още споразумения с други страни въз основа на правителствената политика на ядрените мерки за сигурност.
 2.
 При прилагането на член ХV от споразумението, Австралия обръща необходимото внимание на характера на съответното неспазване или отказ за изпълнение, с оглед да избегне всяка прекомерна намеса в доставките.
 3.
 Във връзка с член ХVIII от споразумението, никакво изменение, нито преразглеждане на споразумението няма да се прилага за ядрени материали, които са предмет на настоящото споразумение, и които се доставят или ще бъдат доставяни съгласно договори, сключени преди такова изменение или преразглеждане, освен по взаимно съгласие на страните.
 Ще Ви бъда благодарен да потвърдите получаването на настоящото писмо.“
 Имам честта да Ви уведомя, че Европейската общност за атомна енергия е взела предвид съдържанието на Вашето писмо.
 Моля приемете, Ваше Превъзходителство, моите най-дълбоки почитания.
 От името на Европейската общност за атомна енергия
 W. HAFERKAMP
 Придружително писмо No 2
 Брюксел, 21 септември 1981 година
 Уважаеми господине,
 Имам честта да се позова на споразумението, сключено между правителството на Австралия и Европейската общност за атомна енергия относно преноса на ядрени материали от Австралия за Европейската общност за атомна енергия, подписано днес в Брюксел.
 1.
 По време на преговорите между Австралия и Европейската общност за атомна енергия относно споразумение за преноса на ядрени материали за мирни цели от Австралия за Общността, двете страни обсъдиха договореностите, които следва да се прилагат в съответствие със споразумението, за пренос за трети страни с цел конверсия, обогатяване до 20 % включително, производство на гориво, повторно преработване и съхранение на ядрените материали, предмет на споразумението (наричани по-надолу „ЯМПС“).
 2.
 Делегацията на Комисията описа различните степени на ядрено-горивните цикли на


text:
държавите-членки. В допълнение към използването на инсталации за конверсия, обогатяване, производство на гориво, повторно преработване и съхранение, които се намират в рамките на Общността, държавите-членки се ползват от такива съоръжения, намиращи се извън Общността.
 3.
 В светлината на тези преговори бяха достигнати следните заключения:
 А.
 i)
 Пренос на ЯМПС между Общността и трети страни, които имат действащо споразумение с Австралия за ядрен пренос, във връзка с което споразумение австралийското правителство не е съобщило на Общността, че е счело за необходимо да преустанови, да прекрати или да се въздържи от осъществяване на ядрен пренос, може да се извършва в рамките на програмата за ядрено-горивния цикъл, упомената в приложение В към споразумението, за конверсия, обогатяване до 20 % включително откъм изотопа уран 235, производство на гориво, повторно преработване или съхранение.
 ii)
 Общността нотифицира незабавно Австралия за такъв пренос, в съответствие с процедурите, посочени в административната договореност.
 Б.
 i)
 Пренос на ЯМПС между Общността и трети страни, които нямат действащо споразумение с Австралия за ядрен пренос, могат да се осъществяват в рамките на програмата за ядрено-горивния цикъл, предвидена в приложение В към споразумението, за конверсия, обогатяване до 20 % включително откъм изотопа уран 235 и производство на гориво.
 ii)
 В такива случаи ще бъде необходимо връщането в Общността или в друга страна, която има действащо споразумение с Австралия за ядрен пренос, във връзка с което споразумение австралийското правителство не е съобщило на Общността, че е счело за необходимо да преустанови, да прекрати или да се въздържи от осъществяване на ядрен пренос, на съответни количества ядрени материали, равностойни на доставените ядрени материали.
 iii)
 Общността нотифицира незабавно Австралия за такъв пренос, в съответствие с процедурите, посочени в административната договореност.
 В.
 i)
 Пренос на ЯМПС, различни от тези, упоменати в алинея 3, буква. А и Б по-горе, от Общността за трети страни, които имат действащо споразумение с Австралия за ядрен пренос, във връзка с което споразумение австралийското правителство не е съобщило на Общността, че е счело за необходимо да преустанови, да прекрати или да се въздържи от осъществяване на ядрен пренос, може да се осъществява за конверсия, обогатяване до 20 % включително откъм изотопа уран 235, производство на гориво и повторно преработване, или за употреба, съхранение и окончателно изхвърляне.
 ii)
 Общността нотифицира незабавно Австралия за такъв превоз, в съответствие с процедурите, посочени в административната договореност.
 iii)
 Австралия предоставя на Общността и постоянно актуализира списък на страните, с които може да се осъществява пренос в съответствие с алниея 3, буква. В, i) по-горе.
 Г.
 Преносът на ЯМПС, обогатени над 20 % откъм изотопите уран 233 и уран 235 и плутоний от Общността до трети страни може да се осъществява само в съответствие с писмено договорените между страните условия.
 Предлагам, ако предходното е приемливо за Европейската общност за атомна енергия, настоящото писмо заедно с Вашия отговор да представляват споразумение между правителството на Австралия и Европейската общност за атомна енергия, което да влезе в сила на датата, на която влиза в сила Споразумението между правителството на Австралия и Европейската общност за атомна енергия относно преноса на ядрени материали от


text:
Австралия за Европейската общност за атомна енергия, и да остане в сила за такъв период от време, за какъвто е в сила посоченото споразумение.
 Моля приемете, уважаеми господине, моите най-дълбоки почитания.
 За правителството на Австралия
 R. FERNANDEZ
 Брюксел, 21 септември 1981 година
 Ваше Превъзходителство,
 Имам честта да потвърдя получаването на Вашето писмо с днешна дата, което гласи, както следва:
 „Имам честта да се позова на споразумението, сключено между правителството на Австралия и Европейската общност за атомна енергия относно преноса на ядрени материали от Австралия за Европейската общност за атомна енергия, подписано днес в Брюксел.
 1.
 По време на преговорите между Австралия и Европейската общност за атомна енергия относно споразумение за преноса на ядрени материали за мирни цели от Австралия за Общността, двете страни обсъдиха договореностите, които следва да се прилагат в съответствие със споразумението, за пренос за трети страни с цел конверсия, обогатяване до 20 % включително, производство на гориво, повторно преработване и съхранение на ядрените материали, предмет на споразумението (наричани по-надолу „ЯМПС“).
 2.
 Делегацията на Комисията описа различните степени на ядрено-горивните цикли на държавите-членки. В допълнение към използването на инсталации за конверсия, обогатяване, производство на гориво, повторно преработване и съхранение, които се намират в рамките на Общността, държавите-членки се ползват от такива съоръжения, намиращи се извън Общността.
 3.
 В светлината на тези преговори бяха достигнати следните заключения:
 А.
 i)
 Пренос на ЯМПС между Общността и трети страни, които имат действащо споразумение с Австралия за ядрен пренос, във връзка с което споразумение австралийското правителство не е съобщило на Общността, че е счело за необходимо да преустанови, да прекрати или да се въздържи от осъществяване на ядрен пренос, може да се извършва в рамките на програмата за ядрено-горивния цикъл, упомената в приложение В към споразумението, за конверсия, обогатяване до 20 % включително откъм изотопа уран 235, производство на гориво, повторно преработване или съхранение.
 ii)
 Общността нотифицира незабавно Австралия за такъв пренос, в съответствие с процедурите, посочени в административната договореност.
 Б.
 i)
 Пренос на ЯМПС между Общността и трети страни, които нямат действащо споразумение с Австралия за ядрен пренос, могат да се осъществяват в рамките на програмата за ядрено-горивния цикъл, предвидена в приложение В към споразумението, за конверсия, обогатяване до 20 % включително откъм изотопа уран 235 и производство на гориво.
 ii)
 В такива случаи ще бъде необходимо връщането в Общността или в друга страна, която има действащо споразумение с Австралия за ядрен пренос, във връзка с което споразумение австралийското правителство не е съобщило на Общността, че е счело за необходимо да преустанови, да прекрати или да се въздържи от осъществяване на ядрен пренос, на съответни количества ядрени материали, равностойни на доставените ядрени материали.
 iii)
 Общността нотифицира незабавно Австралия за такъв пренос, в съответствие с процедурите, посочени в административната договореност.
 В.
 i)
 Пренос на ЯМПС, различни от тези, упоменати в алинея 3, буква. А и Б по-горе, от Общността за трети страни, които имат действащо споразумение с Австралия за ядрен пренос, във връзка с което споразумение австралийското правителство не е съобщило на Общността, че е счело за необходимо да преустанови, да прекрати


text:
или да се въздържи от осъществяване на ядрен пренос, може да се осъществява за конверсия, обогатяване до 20 % включително откъм изотопа уран 235, производство на гориво и повторно преработване, или за употреба, съхранение и окончателно изхвърляне.
 ii)
 Общността нотифицира незабавно Австралия за такъв превоз, в съответствие с процедурите, посочени в административната договореност.
 iii)
 Австралия предоставя на Общността и постоянно актуализира списък на страните, с които може да се осъществява пренос в съответствие с алниея 3, буква. В, i) по-горе.
 Г.
 Преносът на ЯМПС, обогатени над 20 % откъм изотопите уран 233 и уран 235 и плутоний от Общността до трети страни може да се осъществява само в съответствие с писмено договорените между страните условия.
 Предлагам, ако предходното е приемливо за Европейската общност за атомна енергия, настоящото писмо заедно с Вашия отговор да представляват споразумение между правителството на Австралия и Европейската общност за атомна енергия, което да влезе в сила на датата, на която влиза в сила Споразумението между правителството на Австралия и Европейската общност за атомна енергия относно преноса на ядрени материали от Австралия за Европейската общност за атомна енергия, и да остане в сила за такъв период от време, за какъвто е в сила посоченото споразумение.“
 Имам честта да потвърдя заключенията, отбелязани във Вашето писмо относно тълкуването и прилагането на споразумението, и да дам препоръките си Европейската общност за атомна енергия да приеме, че Вашето писмо, заедно с настоящия отговор, представляват споразумение между правителството на Австралия и Европейската общност за атомна енергия, което да влезе в сила на датата, на която влиза в сила Споразумението между правителството на Австралия и Европейската общност за атомна енергия относно преноса на ядрени материали от Австралия в Европейската общност за атомна енергия, и да остане в сила за такъв период от време, за какъвто е в сила посоченото споразумение.
 Моля приемете, Ваше Превъзходителство, моите най-дълбоки почитания.
 От името на Европейската общност за атомна енергия
 W. HAFERKAMP


text:
 Важна правна забележка
 |
 21976A0629(01)
 Официален вестник n° L 169 , 28/06/1976 стр. 0020 - 0021 специално финландско издание: глава 11 том 3 стр. 0017 специално шведско издание: глава 11 том 3 стр. 0017 специално гръцко издание: глава 11 том 8 стр. 0101 специално испанско издание: глава 03 том 10 стр. 0159 специално португалско издание глава 03 том 10 стр. 0159 специално чешко издание глава 11 том 12 стр. 85 - 86 специално испанско издание глава 11 том 12 стр. 85 - 86 специално унгарско издание глава 11 том 12 стр. 85 - 86 специално литвийско издание глава 11 том 12 стр. 85 - 86 LV.ES глава 11 том 12 стр. 85 - 86 MT.ES глава 11 том 12 стр. 85 - 86 PL.ES глава 11 том 12 стр. 85 - 86 SK.ES глава 11 том 12 стр. 85 - 86 специално словенско издание глава 11 том 12 стр. 85 - 86
 19760628Споразумениепод формата на размяна на писма във връзка с член 22 от Споразумението за сътрудничество и член 15 от Временното споразумение между Европейската икономическа общност и Република Тунис за вноса в Общността на трици и фуражно брашно с отсевки с произход от ТунисУважаеми господине,Имам честта да сведа до Вашето знание следното:За прилагането на член 22 от Споразумението за сътрудничество и на член 15 от Временното споразумение между Европейската икономическа общност и Република Тунис, бе договорено да се приемат следните разпоредби:1. Променливата компонента на допълнителното мито, прилагано при внос в Общността на трици и фуражно брашно с отсевки и други остатъци от пресяване при мелене или други обработки на зърнени култури с изключение на царевица и ориз, от подпозиция 23.02 А II от Общата митническа тарифа, с произход от Тунис, е сумата, която се изчислява съгласно разпоредбите на член 2 от Регламент (ЕИО) No 2744/75 на Съвета от 29 октомври 1975 г. относно режима на внос и износ на преработени продукти от зърнени култури и ориз, намалена със сумата, посочена в точка 3.2. Точка 1 се прилага, при условие че Тунис прилага при износа на визираните продукти специална такса, чийто размер, който е равен на сумата, с която се намалява променливият компонент на допълнителното мито, се отразява върху цената при внос в Общността.3. Сумата, с която се намалява променливата компонента на допълнителното мито, е равна на 60 % от средната стойност на променливите компоненти на допълнителните мита, валидни през трите месеца, които предхождат месеца, през който тази сума е определена.Тази сума се определя от Комисията най-късно на десетия ден от месеца, който предхожда тримесечието, през което се прилага тази сума.Под "тримесечие" се разбират периодите от три месеца, които започват на 1 февруари, 1 май, 1 август и 1 ноември от годината.Въпреки това, при положение че влизането в сила на Споразумението не съвпадне с началото на едно от тези тримесечия, първото намаление на допълнителното мито се прилага за месеца или месеците от текущото тримесечие.4. Прилагането на специалната експортна такса се доказва чрез поставяне от страна на митническите власти на една от следните отметки в графата "Забележки" на сертификата за


text: движение на стоките:Taxe spéciale à l'exportation appliquéeSaerlig udførselsafgift opkraevetSonderausfuhrabgabe erhobenSpecial export charge collectedApplicata tassa speciale all'esportazioneBijzondere uitvoerheffing voldaan(Приложена специална експортна такса)(подпис и печат на службата)Ще Ви бъда благодарен да потвърдите получаването на настоящото писмо и съгласието на Вашето правителство по отношение на неговото съдържание.Благоволете да приемете, уважаеми господине, най-дълбоките ми почитания.Уважаеми господине,С Вашето писмо от днешна дата Вие ми изпратихте следното съобщение:"За прилагането на член 22 от Споразумението за сътрудничество и на член 15 от Временното споразумение между Европейската икономическа общност и Република Тунис, бе договорено да се приемат следните разпоредби:1. Променливата компонента на допълнителното мито, прилагано при внос в Общността на трици и фуражно брашно с отсевки и други остатъци от пресяване при мелене или други обработки на зърнени култури с изключение на царевица и ориз, от подпозиция 23.02 А II от Общата митническа тарифа, с произход от Тунис, е сумата, която се изчислява съгласно разпоредбите на член 2 от Регламент (ЕИО) No 2744/75 на Съвета от 29 октомври 1975 г. относно режима на внос и износ на преработени продукти от зърнени култури и ориз, намалена със сумата, посочена в точка 3.2. Точка 1 се прилага, при условие че Тунис прилага при износа на визираните продукти специална такса, чийто размер, който е равен на сумата, с която се намалява променливият компонент на допълнителното мито, се отразява върху цената при внос в Общността.3. Сумата, с която се намалява променливата компонента на допълнителното мито, е равна на 60 % от средната стойност на променливите компоненти на допълнителните мита, валидни през трите месеца, които предхождат месеца, през който тази сума е определена.Тази сума се определя от Комисията най-късно на десетия ден от месеца, който предхожда тримесечието, през което се прилага тази сума.Под "тримесечие" се разбират периодите от три месеца, които започват на 1 февруари, 1 май, 1 август и 1 ноември от годината.Въпреки това, при положение че влизането в сила на Споразумението не съвпадне с началото на едно от тези тримесечия, първото намаление на допълнителното мито се прилага за месеца или месеците от текущото тримесечие.4. Прилагането на специалната експортна такса се доказва чрез поставяне от страна на митническите власти на една от следните отметки в графата "Забележки" на сертификата за движение на стоките:Taxe spéciale à l'exportation appliquéeSaerlig udførselsafgift opkraevetSonderausfuhrabgabe erhobenSpecial export charge collectedApplicata tassa speciale all'esportazioneBijzondere uitvoerheffing voldaan(Приложена специална експортна такса)(подпис и печат на службата)Ще бъда благодарен да потвърдите получаването на настоящото писмо и съгласието на вашето правителство по отношение на неговото съдържание."Имам честта да потвърдя получаването на това съобщение и съгласието на моето правителство относно неговото съдържание.Благоволете да приемете, уважаеми господине, най-дълбоките ми почитания.--------------------------------------------------


text:
 Важна правна забележка
 |
 22003A0212(02)
 Официален вестник n° L 036 , 12/02/2003 стр. 0032 - 0039 специално чешко издание глава 11 том 46 стр. 43 - 50 специално испанско издание глава 11 том 46 стр. 43 - 50 специално унгарско издание глава 11 том 46 стр. 43 - 50 специално литвийско издание глава 11 том 46 стр. 43 - 50 LV.ES глава 11 том 46 стр. 43 - 50 MT.ES глава 11 том 46 стр. 43 - 50 PL.ES глава 11 том 46 стр. 43 - 50 SK.ES глава 11 том 46 стр. 43 - 50 специално словенско издание глава 11 том 46 стр. 43 - 50
 Споразумениеза сътрудничество в областта на науката и технологията между Европейската общност и УкрайнаЕВРОПЕЙСКАТА ОБЩНОСТ,(наричана по-долу "Общността"), от една страна, иУКРАЙНА,от друга страна,наричани по-долу "страните",КАТО ОТЧИТАТ значението на науката и технологията за тяхното икономическо и социално развитие,КАТО ПРИЗНАВАТ, че Общността и Украйна провеждат изследователски и технологични дейности в редица области от общ интерес, както и че взаимното участие в изследователските и технологични дейности на другата страна на основата на сътрудничество ще донесе взаимни ползи,КАТО ВЗЕМАТ ПРЕДВИД Споразумението за партньорство и сътрудничество, сключено между Европейските общности и техните държави-членки, от една страна, и Украйна, от друга страна, подписано на 16 юни 1994 г., и по-специално член 58 от него,КАТО ЖЕЛАЯТ да установят формална основа за сътрудничество в научното и технологично изследване, което ще позволи да се разшири и засили провеждането на съвместни дейности в области от общ интерес и ще насърчи прилагането на резултатите от това сътрудничество за икономическа и социална полза на страните,СЕ СПОРАЗУМЯХА ЗА СЛЕДНОТО:Член 1ЦелСтраните насърчават, развиват и улесняват съвместните дейности в области от общ интерес, когато провеждат изследователски и развойни дейности в науката и технологията.Член 2ДефиницииПо смисъла на настоящото споразумение:а) "съвместна дейност" означава всяка дейност, която страните предприемат или подкрепят в изпълнение на настоящото споразумение и включва съвместна изследователска дейност;б) "информация" означава научни и технически данни, резултати от или методи на изследователска и развойна дейност, произтичащи от съвместна изследователска дейност и всякакви други данни, свързани със съвместните дейности;в) "интелектуална собственост" има значението, дефинирано в член 2 от Конвенцията за създаване на Световната организация за интелектуална собственост, съставена в Стокхолм на 14 юли 1967 г.;г) "съвместно изследване" означава изследване, извършено с финансовата подкрепа на двете страни, което включва сътрудничество на участници както от Общността, така и от Украйна;д) "участник" означава всяко лице, юридическо лице, университет, изследователски институт или всеки друг орган, участващ в съвместна дейност, включително и, когато е уместно, агенции и официални органи на самите страни.Член 3ПринципиСъвместните дейности се провеждат на основата на следните принципи:а) взаимна полза;б) навременен обмен на информация, която може да засегне съвместните дейности;в) балансирана реализация на икономически и социални ползи от страна на Общността и Украйна с оглед приноса, направен за съвместните дейности от съответните участници и/или страни.Член 4Области на съвместни дейностиа) Сътрудничеството може да се отнася за изследванията, технологичното развитие и демонстрациите, включително базови изследвания, в следните области:- околната среда и климата, включително наблюдение на земята,- биомедицина и здравеопазване,- земеделие, горско стопанство и рибарство,- индустриални


text: и производствени технологии,- материали и метрология,- неядрена енергия,- транспорт,- технологии на информационното общество,- социални науки,- политика за науката и технологиите,- обучение и обмен на учени.б) Към този списък могат да бъдат добавени други области, след преглед и препоръка от страна на съвместния комитет на Общността и Украйна, посочен в член 6 от настоящото споразумение.Член 5Форми на съвместни дейностиа) Сътрудничеството може да включва следните дейности:1. участие на украински юридически лица в проекти на Общността, в области на съвместни дейности, и реципрочно участие на юридически лица със седалище в Общността в украински проекти, в тези области. Това участие е подчинено на законите, правилниците, подзаконовите актове и процедурите, които са в сила за всяка страна. Проектите могат да включват и научни и технологични организации на едната страна; проекти могат да бъдат предприети и в сътрудничество с агенции и официални органи на страните;2. свободен достъп до и съвместно използване на изследователско оборудване, включително инсталации и площадки за мониторинг, наблюдение и експериментиране, а така също събиране на данни, отнасящо се към съвместните дейности;3. посещения и обмен на учени, инженери или друг подходящ персонал по смисъла на участие в семинари, симпозиуми и работни семинари, засягащи сътрудничеството в изпълнение на настоящото споразумение;4. обмен на информация относно практиките, законодателството, регламентите и програмите, засягащи сътрудничеството в изпълнение на настоящото споразумение;5. други дейности, така както бъдат взаимно определени от страните в съответствие с приложимите политики и програми на страните.б) Съвместните изследователски проекти продължават в изпълнение на настоящото споразумение само след като участниците в проект подпишат съвместен план за технологично управление, така както е указано в приложение 1 към настоящото споразумение, което представлява неразделна част от него.в) Страните могат заедно да провеждат съвместни дейности с трети страни.Член 6Координация и насърчаване на съвместни дейностиа) С цел да координират и улеснят дейностите в изпълнение на настоящото споразумение, страните ще учредят съвместен комитет между Общността и Украйна за сътрудничество в областта на науката и технологията, наричан по-долу "Комитетът".Комитетът се среща в рамките на съответния подкомитет, създаден в изпълнение на Договора за партньорство и сътрудничество между Европейските общности и техните държави-членки, и Украйна.б) Функцията на комитета включва:1. наблюдение и насърчаване на дейностите, предвидени в изпълнение на настоящото споразумение;2. даване на препоръки в изпълнение на член 4, буква б);3. предлагане на действия в изпълнение на член 5, параграф 5, буква а);4. консултиране на страните относно начините за засилване на сътрудничеството в съответствие с принципите, изложени в настоящото споразумение;5. предоставяне на ежегоден доклад относно състоянието и ефикасността на сътрудничеството, предприето съгласно настоящото споразумение;6. проверка на ефикасното и ефективно функциониране на споразумението;7. отчитане значението на регионалните аспекти на сътрудничеството.в) Комитетът се среща веднъж годишно, като срещите се провеждат последователно в Общността и в Украйна. Извънредни срещи могат да се провеждат по взаимно договаряне.г) Комитетът се състои от ограничен равен брой официални представители от всяка от страните; той създава собствен процедурен правилник, предмет на одобрението на страните. Решенията на комитета се постигат с консенсус. На всяка среща се води протокол, съдържащ списък на решенията и основните обсъждани точки и се одобрява от лицата, избрани от всяка страна да председателстват


text: съвместно срещата. Годишният доклад на комитета се представя на Съвета за сътрудничество и на Комитета за сътрудничество, създадени съгласно Договора за партньорство и сътрудничество между Европейските общности и техните държави-членки, и Украйна, както и съответните органи на всяка от страните.Член 7Финансиране и освобождаване от данъциа) Съвместните научни и технологични дейности са подчинени на наличието на средства и на приложимите законови и подзаконови нормативни актове, политики и програми на Общността и на Украйна. По правило всяка страна поема разходите за изпълнение на отговорностите съгласно настоящото споразумение, включително разходите за участие в срещите на Комитета.б) Ако специфични научни и технологични съвместни форми се ползват от финансовата подкрепа на Европейската общност, пряко или непряко чрез организации, създадени с участието на Европейската общност, предоставена на участниците от Украйна, всякакви такива дарения, финансови или други приноси в изпълнение на настоящото споразумение за участниците от Украйна в подкрепа на техните научни и технологични дейности, се ползват от данъчни и митнически преференции. Всякакви такива дарения се освобождават от Украйна от митнически плащания, всякакви мита и такси, данък добавена стойност, данък върху доходите и всякакви други данъци и вземания с еквивалентна сила.Член 8Влизане на персонал и оборудванеВсяка страна предприема разумни стъпки и полага най-добри усилия, в съответствие със своите законови и подзаконови нормативни актове, за да улесни влизането във, престоя и излизането от нейната територия на лица, материали, данни и оборудване, участващи или използвани в съвместни дейности по силата на настоящото споразумение.Член 9Информация и интелектуална собственостРазпространението и използването на информация, както и управлението, разпределението и упражняването на правата на интелектуална собственост, получени от съвместно изследване в изпълнение на настоящото споразумение, са предмет на разпоредбите на приложение 2 към настоящото споразумение.Член 10Други договорености и временни разпоредби1. Настоящото споразумение не накърнява другите съществуващи споразумения или договорености между страните, или всяко споразумение или договореност между страните и трети страни.2. Страните се стремят да подчинят на настоящото споразумение онези съществуващи договорености за научно и технологично сътрудничество между Общността и Украйна, които попадат в обсега на член 4 от настоящото споразумение.Член 11Териториално приложениеНастоящото споразумение се прилага, от една страна, за териториите, на които се прилага Договорът за създаване на Европейската общност и при условията, определени в този Договор, и от друга страна, за територията на Украйна. Това не възпрепятства провеждане на съвместни дейности в открито море, във въздушното пространство и на територията на трети страни, в съгласие с международните закони.Член 12Влизане в сила, прекратяване, уреждане на споровеа) Настоящото споразумение влиза в сила от датата, на която страните са се нотифицирали взаимно в писмена форма за това, че са приключили съответните си вътрешни процедури, необходими за влизането му в сила.б) Настоящото споразумение се сключва за първоначален период, завършващ на 31 декември 2002 г. и може да бъде подновявано при взаимно съгласие между страните, за допълнителни периоди от пет години.в) Настоящото споразумение може да бъде прекратено по всяко време от всяка страна след шестмесечно писмено предизвестие. Изтичането или прекратяването на настоящото споразумение не оказва влияние върху валидността или продължителността на всяка договореност, постигната съгласно споразумението, или всяко специфично право или задължение, произтекло в съответствие с


text: приложенията.г) Настоящото споразумение може да бъде изменяно с писменото съгласие на страните. Измененията влизат в сила от датата, на която страните са се нотифицирали взаимно в писмена форма за това, че са приключили съответните си вътрешни процедури, необходими за влизането му в сила.д) Всички спорове, свързани с тълкуването или изпълнението на настоящото споразумение, се уреждат с взаимно споразумение между страните.Член 13Настоящото споразумение е съставено в два екземпляра на датски, нидерландски, английски, фински, френски, немски, гръцки, италиански, португалски, испански, шведски и украински език, като всеки от тези текстове е еднакво автентичен.Hecho en Copenhague, el cuatro de julio de dos mil dos.Udfærdiget i København den fjerde juli to tusind og to.Geschehen zu Kopenhagen am vierten Juli zweitausendundzwei.Έγινε στην Κοπεγχάγη, στις τέσσερις Ιουλίου δύο χιλιάδες δύο.Done at Copenhagen on the fourth day of July in the year two thousand and two.Fait à Copenhague, le quatre juillet deux mille deux.Fatto a Copenaghen, addì quattro luglio duemiladue.Gedaan te Kopenhagen, de vierde juli tweeduizendtwee.Feito em Copenhaga, em quatro de Julho de dois mil e dois.Tehty Kööpenhaminassa neljäntenä päivänä heinäkuuta vuonna kaksituhattakaksi.Som skedde i Köpenhamn den fjärde juli jugohundratvå.+++++ TIFF +++++Por la Comunidad EuropeaFor Det Europæiske FællesskabFür die Europäische GemeinschaftΓια την Ευρωπαϊκή ΚοινότηταFor the European CommunityPour la Communauté européennePer la Comunità europeaVoor de Europese GemeenschapPela Comunidade EuropeiaEuroopan yhteisön puolestaPå Europeiska gemenskapens vägnar+++++ TIFF ++++++++++ TIFF +++++Por UcraniaPå Ukraines vegneFür die UkraineΓια την ΟυκρανίαFor UkrainePour l'UkrainePer l'UcrainaVoor OekraïnePela UcrâniaUkrainan puolestaFör Ukraina+++++ TIFF ++++++++++ TIFF +++++--------------------------------------------------ПРИЛОЖЕНИЕ 1ПОКАЗАТЕЛНИ ХАРАКТЕРИСТИКИ НА ПЛАН ЗА ТЕХНОЛОГИЧНО УПРАВЛЕНИЕ (ПТУ)Планът за технологично управление (ПТУ) е специфично споразумение, което участниците сключват за реализирането на съвместно изследване и на съответните права и задължения на участниците.По отношение на правата върху интелектуална собственост, ПТУ нормално обхваща, inter alia: собственост, защита, права на ползване за изследователски и развойни цели, експлоатация и разпространение, включително споразумения за съвместно публикуване, правата и задълженията на гостуващи изследователи и процедури за разрешаване на спорове. ПТУ може да бъде насочен и към основна и предварителна информация, лицензиране и доставки.Планът за технологично управление се разработва като се вземат предвид целите на съвместното изследване, относителните финансови или други приноси на страните или участниците, предимствата и недостатъците на лицензиране по територия или за области на употреба, преносът на данни, стоки и услуги с контролиран износ, изисквания, наложени от прилаганите законови и подзаконови нормативни актове и други фактори, които участниците смятат за подходящи.--------------------------------------------------ПРИЛОЖЕНИЕ 2ПРАВА ВЪРХУ ИНТЕЛЕКТУАЛНА СОБСТВЕНОСТПо силата на член 9 от настоящото споразумение, правата за информация и върху интелектуална собственост, създадени или предоставени съгласно настоящото споразумение, се разпределят по начина, предвиден в настоящото приложение.I. ПрилаганеНастоящото споразумение е приложимо за съвместна изследователска дейност, предприета по силата на настоящото споразумение, освен ако не е договорено друго между страните.II. Собственост, разпределение и упражняване на права1. Настоящото приложение се занимава с разпределението на права и интереси на страните и техните участници. Всяка страна и нейните участници гарантират това, че другата страна и нейните участници могат да получат определените им права върху интелектуална собственост, в съответствие с настоящото приложение. Настоящото приложение не променя или накърнява по друг начин разпределянето на права, интереси и възнаграждения


text: между една страна и нейните граждани или участници, което се определя от законите и практиките, прилагани за всяка страна.2. В договорните споразумения се прилагат и предвиждат следните принципи:а) адекватна защита на интелектуалната собственост. Страните и/или техните участници, както е уместно, гарантират, че ще се нотифицират взаимно в рамките на разумен срок от време относно създаването на интелектуална собственост, възникнала съгласно настоящото споразумение или изпълнителни договорености и ще потърсят навременна защита за тази интелектуална собственост;б) отчитане приносите на страните или техните участници при определяне на правата и интересите на страните и участниците;в) ефективно използване на резултатите;г) недискриминационно отношение към участниците от другата страна, в сравнение с отношението спрямо собствените участници;д) защита на поверителната информация.3. Участниците разработват съвместно план за технологично управление по отношение на собствеността и употребата, включително публикуването на информация и интелектуална собственост, създадени в течение на съвместната изследователска дейност. Показателните характеристики на плана за технологично управление се съдържат в приложение 1 към настоящото споразумение. Планът за технологично управление се одобрява от отговорната финансираща агенция или ведомство на страната, участваща във финансирането на изследователската дейност, преди сключване на конкретни договори за сътрудничество в изследователската и развойна дейност, към които се прилагат.4. Информацията или интелектуалната собственост, създадени в течение на съвместната изследователска дейност и невключени в плана за технологично управление, се разпределят, с одобрението на страните, съгласно принципите, изложени в плана за технологично управление. В случай на несъгласие, тази информация или интелектуална собственост се притежава съвместно от всички участници, ангажирани в съвместната изследователска дейност, резултат на която е информацията или интелектуална собственост. Всеки участник, за когото се прилага настоящата разпоредба, има право да използва тази информация или интелектуална собственост за себе си, без географско ограничение.5. Запазвайки условията на конкуренция в областите, засегнати от споразумението, всяка страна се стреми да гарантира това, че правата, получени в изпълнение на настоящото споразумение и договореностите, направени по него, се упражняват по такъв начин, че да насърчат по-специално:а) разпространението и използването на информация, създадена, разкрита или по някакъв друг начин предоставена по силата на настоящото споразумение; иб) приемането и изпълнението на международни технически стандарти.6. Прекратяването или изтичането на настоящото споразумение не засяга правата и задълженията по силата на настоящото приложение.III. Произведения - предмет на авторско правоДоговорните и другите изпълнителни договорености предвиждат третиране на авторското право, принадлежащо на страните или на техни участници в съгласие с Бернската конвенция за защита на литературните и художествени произведения (Парижкия акт, 1971 г.).IV. Произведения на научната литератураБез да накърнява раздел V и освен ако не е договорено друго в плана за технологично управление, публикациите за резултатите от изследователска дейност се правят съвместно от страните или участниците в тази съвместна изследователска дейност. Предмет на гореупоменатото общо правило се прилагат следните процедури:1. В случай на публикуване от някоя страна или от публични органи на тази страна на научни и технически списания, статии, доклади, книги, включително видео и софтуер, произтичащи от съвместно изследване съгласно настоящото споразумение, другата страна или публични органи имат право имат право в границите, определени в плана за технологично управление, на неизключителна, неотменяема, освободена от роялти лицензия за цял свят за


text: превод, възпроизвеждане, преработване, предаване и публично разпространение на такива произведения.2. Страните гарантират това, че техните литературни творби с научен характер, възникнали от съвместна изследователска дейност в изпълнение на настоящото приложение, се разпространяват колкото може по-широко.3. Всички екземпляри от творба с авторско право, която се разпространява публично и се подготвя в изпълнение на настоящата разпоредба, указват имената на автора/ите на творбата, освен ако авторът/ите откаже/ат изрично да бъде/ат назован/и. Те трябва да съдържат също ясно видимо потвърждение на съвместната подкрепа от страните.V. Неразкрита информацияА. Документирана неразкрита информация1. Всяка страна и нейните участници, както е уместно, посочват възможно най-рано и за предпочитане в плана за технологично управление информацията, която желаят да остане неразкрита, като отчитат, между другото, следните критерии:а) поверителността на информацията в смисъл, че информацията като цяло или в точна конфигурация или съвкупност от нейни компоненти, не е общоизвестна сред експерти в областта или свободно достъпна за тях със законни средства;б) действителната или потенциалната търговска стойност на информацията, произтичаща от нейната поверителност;в) предишна защита на информацията ако лицето, под чийто законен контрол се намира тя е предприело стъпки, които са били оправдани предвид обстоятелствата, за поддържане на нейната поверителност.Страните и участниците могат в определени случаи, освен когато е указано друго, да се договорят, че част или цялата информация, предоставена, разменена или създадена в процеса на съвместното изследване съгласно споразумението, не може да бъде разкривана.2. Всяка страна се задължава да осигури неразкритата информация по настоящото споразумение и нейният съответно привилегирован характер да подлежи на незабавно признаване като такава от другата страна, например чрез подходящо маркиране или ограничителна легенда. Това се отнася и за всяко възпроизвеждане на посочената информация, цялостно или частично.Страна и участник, получили неразкрита информация, зачитат нейния привилегирован характер. Тези ограничения се прекратяват автоматично, ако тази информация бъде разкрита от притежателя в публичното пространство.3. Неразкрита информация, съобщена съгласно споразумението и получена от другата страна, може да бъде разпространявана от получаващата страна до лица в рамките на или наети от получаващата страна и други заинтересовани ведомства или агенции на получаващата страна, упълномощени за тези цели на извършваната изследователска дейност, при условие че всяка така разпространена неразкрита информация е в съответствие със споразумение за поверителност и е лесно разпознаваема като такава, така както е изложено по-горе.4. С предварителното писмено съгласие на страната, предоставяща неразкрита информация, получаващата страна може да разпространява тази неразкрита информация по-широко от позволеното при други обстоятелства съгласно точка 3 на настоящия раздел. Страните си сътрудничат в разработката на процедури относно искане и получаване на предварително писмено съгласие за такова по-широко разпространение и всяка страна дава това одобрение до размера, позволен от нейната вътрешна политика, законови и подзаконови нормативни актове.Б. Недокументирана неразкрита информацияНедокументирана неразкрита информация или друга поверителна информация, предоставена в семинари и други срещи, организирани по силата на настоящото споразумение или информация, възникваща от привличането на кадри, използването на съоръжения, или съвместни проекти, се третира от страните или техните участници съгласно принципите, посочени за документираната информация в настоящото приложение при условие обаче, че получателят на тази неразкрита или друга поверителна или привилегирована информация е уведомен за поверителния характер на информацията,


text: съобщена по времето, когато се прави това съобщение.В. КонтролВсяка страна се стреми да гарантира това, че неразкритата информация, получена от нея съгласно настоящото споразумение, се контролира, както е предвидено тук. Ако някоя от страните разбере, че тя е, или е вероятно да очаква, че ще стане неспособна да спази разпоредбите за неразпространение съгласно подраздели А и Б на настоящия раздел, тя незабавно информира другата страна. Страните се консултират след това, за да определят подходяща насока на действие.--------------------------------------------------


text:
 20.6.2014
 BG
 Официален вестник на Европейския съюз
 L 180/60
 РЕШЕНИЕ No 2/2014 НА СМЕСЕНИЯ КОМИТЕТ ПО СЕЛСКОТО СТОПАНСТВО
 от 9 април 2014 година
 относно изменението на Решение No 2/2003 на Смесения комитет по селското стопанство, създаден със Споразумението между Европейската общност и Конфедерация Швейцария относно търговията със селскостопански продукти от 21 октомври 2003 г. относно създаването на работни групи и приемането на мандатите на тези групи
 (2014/374/ЕС)
 СМЕСЕНИЯТ КОМИТЕТ ПО СЕЛСКОТО СТОПАНСТВО,
 като взе предвид Споразумението между Европейската общност и Конфедерация Швейцария относно търговията със селскостопански продукти, и по-специално член 6, параграф 7 от него,
 като има предвид, че:
 (1)
 Споразумението между Европейската общност и Конфедерация Швейцария относно търговията със селскостопански продукти (наричано по-долу „Споразумението“) влезе в сила на 1 юни 2002 г.
 (2)
 Приложение 12 към Споразумението се отнася до закрилата на наименованията за произход и на географските указания на селскостопанските продукти и на храните.
 (3)
 Съгласно член 15, параграф 6 от приложение 12 към Споразумението, работната група за ЗНП и ЗГУ оказва съдействие на Смесения комитет по селското стопанство (наричан по-долу „Комитетът“) по негова молба.
 (4)
 С Решение No 2/2003 на Комитета бяха създадени работните групи и бяха приети техните мандати.
 (5)
 Във връзка с приемането на Споразумението относно закрилата на наименованията за произход и на географските указания на селскостопанските продукти и на храните от 1 декември 2011 г., с което към Споразумението бе добавено приложение 12, Решение No 2/2003 на Комитета следва да бъде изменено, по-специално по отношение на основанието в Споразумението и мандата на работната група за ЗНП и ЗГУ,
 РЕШИ:
 Член 1
 В приложението към Решение No 2/2003 на Смесения комитет по селското стопанство от 21 октомври 2003 г. относно създаването на работни групи и приемането на мандатите на тези групи, по отношение на работната група за ЗНП и ЗГУ частта „Работна група за ЗНП и ЗГУ“ се заменя със следното:
 „Работна група за „ЗНП и ЗГУ“
 Основание в Споразумението (приложение 12)
 Член 15, параграф 6 от приложение 12 относно закрилата на наименованията за произход и на географските указания на селскостопанските продукти и на храните
 Мандат на работната група по член 15
 1.
 Проучване на всички въпроси, свързани с приложение 12 и с неговото изпълнение.
 2.
 Периодично преразглеждане на развитието на вътрешните законови и подзаконови нормативни разпоредби на страните по Споразумението в областите, попадащи в обхвата на приложение 12.
 3.
 Изготвяне, по-специално, на предложения за внасяне в Смесения комитет с цел адаптиране и актуализиране на допълненията към приложение 12.“
 Член 2
 Настоящото решение влиза в сила на 1 май 2014 г.
 Съставено в Берн на 9 април 2014 година.
 За Смесения комитет по селското стопанство
 Председател и ръководител на делегацията на Европейския съюз
 Susana MARAZUELA-AZPIROZ
 Ръководител на швейцарската делегация
 Jacques CHAVAZ
 Секретар на комитета
 Ioannis VIRVILIS


text:
 8.5.2010
 BG
 Официален вестник на Европейския съюз
 L 115/33
 РЕШЕНИЕ No 1/2009 НА СМЕСЕНИЯ КОМИТЕТ ПО СЕЛСКОТО СТОПАНСТВО
 от 9 декември 2009 година
 относно изменението на приложение 7 към Споразумението между Европейската общност и Конфедерация Швейцария относно търговията със селскостопански продукти
 (2010/265/ЕС)
 СМЕСЕНИЯТ КОМИТЕТ ПО СЕЛСКОТО СТОПАНСТВО,
 като взе предвид Споразумението между Европейската общност и Конфедерация Швейцария относно търговията със селскостопански продукти, и по-специално член 11 от него,
 като има предвид, че:
 (1)
 Споразумението между Европейската общност и Конфедерация Швейцария относно търговията със селскостопански продукти (наричано по-долу „Споразумението“) влезе в сила на 1 юни 2002 г.
 (2)
 С приложение 7 към Споразумението се цели улесняването и насърчаването на двустранната търговия с лозаро-винарски продукти с произход от Общността и от Швейцария.
 (3)
 По силата на член 27, параграфи 1 и 2 от приложение 7 към Споразумението работната група по лозаро-винарските продукти разглежда всички въпроси, отнасящи се до приложение 7 и неговото прилагане, и отправя препоръки към Комитета. Тази група се събра, за да разгледа в частност лозаро-винарското производство в пограничните зони, и по-специално случая с швейцарското наименование за произход „Genève“, за чието производство част от гроздето е от лозя, разположени във Франция в непосредствена близост с швейцарските лозя на посоченото наименование. С оглед поддържането на съществуващото още от началото на XIX век положение е необходимо адаптиране на определенията „лозаро-винарски продукт с произход от“ и „географско указание“.
 (4)
 Член 3 от приложение 7 към Споразумението следва да бъде изменен, както и да се добави ново допълнение към посоченото приложение, така че да бъдат взети предвид някои специфични условия на лозаро-винарското производство в пограничните зони между Общността и Швейцария, съществували преди влизането в сила на Споразумението,
 РЕШИ:
 Член 1
 Приложение 7 към Споразумението между Европейската общност и Конфедерация Швейцария относно търговията със селскостопански продукти се изменя, както следва:
 1.
 Член 3 се изменя, както следва:
 а)
 буква а) се заменя със следния текст:
 „а)
 „лозаро-винарски продукт с произход от“, следван от името на някоя от страните по Споразумението, означава продукт по смисъла на член 2, произведен на територията на посочената страна от грозде, изцяло събирано на същата тази територия или на територията, определена в допълнение 5, в съответствие с разпоредбите на настоящото приложение;“
 б)
 буква б) се заменя със следния текст:
 „б)
 „географско указание“ означава всяко означение, включително наименованието за произход, по смисъла на член 22 от Споразумението за свързаните с търговията аспекти на правата на интелектуална собственост (наричано по-долу „Споразумението ТРИПС“), което се признава от законовите или подзаконовите разпоредби на една от страните за целите на описание и представяне на лозаро-винарски продукт по смисъла на член 2, произхождащ от нейната територия или от територията, определена в допълнение 5;“
 2.
 Добавя се допълнение 5 в съответствие с приложението към настоящото решение.
 Член 2
 Настоящото решение влиза в сила на 1 август 2010 г.
 Съставено в Берн на 9 декември 2009 година.
 За Смесения комитет по селското стопанство
 Ръководител на делегацията на Общността
 Nicolas VERLET
 Председател и ръководител на швейцарската делегация
 Jacques CHAVAX
 Секретар на Комитета
 Chantal MOSER
 ПРИЛОЖЕНИЕ
 „Допълнение 5
 Специални разпоредби,


text:
посочени в член 3, букви а) и б)
 Контролирано наименование за произход „Genève“ (КНП „Genève“)
 1. Географски район
 Географският район на КНП „Genève“ включва:
 —
 цялата територия на кантон Женева;
 —
 цялата територия на френските общини:
 —
 Challex,
 —
 Ferney-Voltaire;
 —
 териториалните части от френските общини:
 —
 Ornex,
 —
 Chens-sur-Léman,
 —
 Veigy-Foncenex,
 —
 Saint-Julien-en-Genevois,
 —
 Viry,
 описани в спецификацията на КНП „Genève“.
 2. Лозарски зони
 Лозарската зона включва:
 а)
 на женевска територия: площите, вписани в селскостопанския кадастър по смисъла на член 61 от федералния закон за селското стопанство (RS 910.1), чиято продукция се използва за вино;
 б)
 на френска територия: цялата територия на общините или частите от нея, посочени в точка 1, засадена с лози или с възможност да се ползва от правото на ново засаждане в размер на максимум 140 хектара.
 3. Зона за винопроизводство
 Зоната за винопроизводство е изцяло на швейцарска територия.
 4. Понижаване на категорията
 Използването на КНП „Genève“ не възпрепятства използването на означенията „vin de pays“ („местно вино“) и „vin de table suisse“ („швейцарско трапезно вино“) за вината с определената в точка 2, буква б) област на производство и с по-ниска категория.
 5. Контролиране на спецификацията на КНП „Genève“
 Контролът в Швейцария се извършва от швейцарските, и по-специално женевските органи.
 По отношение на физическите проверки на френска територия, швейцарският компетентен орган оправомощава френски инспекционен орган, одобрен от френските власти.
 6. Преходни разпоредби
 Производителите, чиито лозя не фигурират в определената в точка 2, буква б) зона за винопроизводство, но които вече законосъобразно са използвали КНП „Genève“, могат да продължат да си служат с него до реколтата през 2013 г., а съответните продукти да бъдат предлагани на пазара до изчерпване на количествата.“


text:
 21.6.2012
 BG
 Официален вестник на Европейския съюз
 L 161/36
 РЕШЕНИЕ НА СЪВМЕСТНИЯ КОМИТЕТ НА ЕИП
 No 29/2012
 от 10 февруари 2012 година
 за изменение на приложение XX (Околна среда) към Споразумението за ЕИП
 СЪВМЕСТНИЯТ КОМИТЕТ НА ЕИП,
 като взе предвид Споразумението за Европейското икономическо пространство, изменено с Протокола за адаптиране на Споразумението за Европейското икономическо пространство, наричано по-нататък „Споразумението“, и по-специално член 98 от него,
 като има предвид, че:
 (1)
 Приложение XX към Споразумението беше изменено с Решение на Съвместния комитет на ЕИП No 158/2011 от 2 декември 2011 г. (1)
 (2)
 Решение 2010/728/ЕС на Комисията от 29 ноември 2010 г. за съставяне на въпросник, използван при докладите относно прилагането на Директива 2008/1/ЕО на Европейския парламент и на Съвета за комплексно предотвратяване и контрол на замърсяването (КПКЗ) (2), следва да бъде включено в Споразумението.
 (3)
 Решение 2010/728/ЕС отменя Решение 2006/194/ЕО на Комисията (3), което е включено в Споразумението и което следва съответно да отпадне от Споразумението,
 ПРИЕ НАСТОЯЩОТО РЕШЕНИЕ:
 Член 1
 Текстът на точка 1 ев (Решение 2006/194/ЕО на Комисията) от приложение XX към Споразумението се заменя със следното:
 „32010 D 0728: Решение 2010/728/ЕС на Комисията от 29 ноември 2010 г. за съставяне на въпросник, използван при докладите относно прилагането на Директива 2008/1/ЕО на Европейския парламент и на Съвета за комплексно предотвратяване и контрол на замърсяването (КПКЗ) (ОВ L 313, 30.11.2010 г., стр. 13).“
 Член 2
 Текстовете на Решение 2010/728/ЕС на исландски и норвежки език, които ще бъдат публикувани в притурката за ЕИП към Официален вестник на Европейския съюз, са автентични.
 Член 3
 Настоящото решение влиза в сила на 11 февруари 2012 г., при условие че всички нотификации, предвидени в член 103, параграф 1 от Споразумението, са внесени в Съвместния комитет на ЕИП (4), или в деня на влизане в сила на Решение на Съвместния комитет на ЕИП No 28/2012 от 10 февруари 2012 г. (5), в зависимост от това коя дата е по-късната.
 Член 4
 Настоящото решение се публикува в раздела за ЕИП и в притурката за ЕИП към Официален вестник на Европейския съюз.
 Съставено в Брюксел на 10 февруари 2012 година.
 За Съвместния комитет на ЕИП
 Изпълняващ длъжността председател
 Gianluca GRIPPA
 (1) ОВ L 76, 15.3.2012 г., стр. 45.
 (2) ОВ L 313, 30.11.2010 г., стр. 13.
 (3) ОВ L 70, 9.3.2006 г., стр. 65.
 (4) Без отбелязани конституционни изисквания.
 (5) Вж. страница 34 от настоящия брой на Официален вестник.


text:
 3.1.2020
 BG
 Официален вестник на Европейския съюз
 L 1/3
 РЕШЕНИЕ No 3/2019 НА КОМИТЕТА НА ПОСЛАНИЦИТЕ АКТБ—ЕС
 от 17 декември 2019 година
 за приемане на преходни мерки съгласно член 95, параграф 4 от Споразумението за партньорство АКТБ—ЕС [2020/2]
 КОМИТЕТЪТ НА ПОСЛАНИЦИТЕ АКТБ—ЕС,
 като взе предвид Споразумението за партньорство между членовете на групата на държавите от Африка, Карибите и Тихоокеанския басейн, от една страна, и Европейската общност и нейните държави членки, от друга страна, подписано в Котону на 23 юни 2000 г. (1), и по-специално член 15, параграф 4 и член 16, параграф 2 от него, във връзка с член 95, параграф 4 от него,
 като имат предвид, че:
 (1)
 Споразумението за партньорство между членовете на Групата страни от Африка, Карибите и Тихоокеанския басейн (АКТБ), от една страна, и Европейската общност и нейните държави членки, от друга страна („Споразумението за партньорство АКТБ—ЕС“), подписано в Котону на 23 юни 2000 г., влезе в сила на 1 април 2003 г. и трябва да се прилага до 29 февруари 2020 г.
 (2)
 В съответствие с член 95, параграф 4, първа алинея от Споразумението за партньорство АКТБ—ЕС през септември 2018 г. бяха започнати преговори по ново споразумение за партньорство АКТБ—ЕС („новото споразумение“). Тъй като до изтичане на срока на действие на настоящата правна уредба няма да има готовност за прилагане на новото споразумение, е необходимо да се приемат преходни мерки за удължаване на срока на прилагането на разпоредбите на Споразумението за партньорство АКТБ—ЕС.
 (3)
 В член 95, параграф 4, втора алинея от Споразумението за партньорство АКТБ—ЕС е предвидено, че Съветът на министрите АКТБ—ЕС приема всички преходни мерки, които може да са необходими до влизането в сила на новото споразумение.
 (4)
 Съгласно член 15, параграф 4 от Споразумението за партньорство АКТБ—ЕС, на 23 май 2019 г. Съветът на министрите АКТБ—ЕС делегира правомощия за приемане на преходни мерки на Комитета на посланиците АКТБ—ЕС (2).
 (5)
 Поради това е целесъобразно Комитетът на посланиците АКТБ—ЕС да приеме решение в съответствие с член 95, параграф 4 от Споразумението за партньорство АКТБ—ЕС, за удължаване на срока на прилагане на разпоредбите на Споразумението за партньорство АКТБ—ЕС до 31 декември 2020 г. или до влизането в сила на новото споразумение, или до временното прилагане между Съюза и държавите от АКТБ на новото споразумение, в зависимост от това кое настъпи по-рано.
 (6)
 Разпоредбите на Споразумението за партньорство АКТБ-ЕС ще се прилагат с цел запазване на приемствеността в отношенията между Съюза и неговите държави членки, от една страна и държавите от АКТБ, от друга страна. Поради това преходните мерки нямат за цел изменения на Споразумението за партньорство АКТБ—ЕС, както е посочено в член 95, параграф 3 от него,
 ПРИЕ НАСТОЯЩОТО РЕШЕНИЕ:
 Член 1
 Прилагането на разпоредбите на Споразумението за партньорство АКТБ—ЕС се удължава до 31 декември 2020 г. или до влизането в сила на новото споразумение, или до временното прилагане на новото споразумение между Съюза и държавите от АКТБ, в зависимост от това кое настъпи по-рано.
 Член 2
 Настоящото решение влиза в сила на 1 март 2020 г.
 Съставено в Брюксел на 17 декември